 समें दे इस जबरदस्त फट्‌टै नै धरमो गी खट्‌टै पर पाई छोड़या।  सारा सारा दिन कम्मैं’च रुज्झी रौहने आली घरमो हडिड्यें दा इक पिंजर होई गई।  ग्रां आले हाल पुछदे, कुसै चीज़ै लई आखदे व’ उदा इक्कै जवाब हुन्दा जे मेरे किच्छू गी पुलसै आले कशा छड़ाई लेई आओ।  कदैं कदैं ते ओ इबी आखदी जे मी उस्सै दी संगध ऐ जे उन्नै खून कित्ते दा होग तां औं अपने हत्थें उदी संधी घोटी छोड़ङ।  ब ए ममता दा इक बैंहम हा, अनजानपुने दी इक शर्त, दूई भेठा चौथै गै रोज ए खबर थाने’चा निकलियै सारैं फैली गई जे किच्छू इक जज्जै दै सामनै मन्नी गेया ऐ जे खून करदा हा जे कित्ता ऐ।  धरमो दे कन्ने बी वलेल पेई : सोहनू रूपो गी गला करदा हा जे कल चलान सेंशन’च पेश करी छोड़नां ऐं, हुन किच्छ बी थाने दी बजाए जेलैं’च गै रौहग।  जागत हा डरै कन्नै गै सच सनाई ऐठा।  पता के बयान दित्ते न उन्नै—सोहनू गुड़केया—आखा दा हा जदूं दा ए जागत जम्मे दा हा मेरी ते शामत गै आई गेईं दी ही, रोज गालियां, रोज मार अक्की पक्कियै में इयै सोचेआ जे रोजै-रोजै दे इस सियापे गी गा मकाई छोड़ङ तां खलासी होग ते फी उस दिन ओ पीढ़ी पर लेटे दा रोआ करदा हा।  उदी मा उसी लैने दी बजाए मी अन्दरा दा गै गालीं कड्डी जाकरदी ही।  मैं आल माल निं कित्ता।  कोल गै लीन कश कुहाड़ी पेई दी ही, पुट्‌ठी बेठा दा फट्‌ट मारियै ते-जागतै दे रड़ादै ते उदी माऊ दे पसार पुजदे तगर औं डियोड़ी टप्पी गे दा हा।  फी हुन के होग ? ए सुआल इक्क बारी चौं होठें पर हा।  इक भेठा बदले दी अग्गी’च फड़कदे रूपो दे दौं ओठें पर ते दूई भेठा खट्‌टै पर लेटी दी कनसो लैंदी धरमो दे ओठें पर ब’डरी दी उस ममता दे कम्बदे दौं ओठें दी बाज सोह्‌नू तगर नां पुज्जनी ही नां पुज्जी ते उन्नै पूरो कन्नै अक्खीं मलान्दे होईं जवाब दित्ती अब्बल ते फांसी नितां उमर कैद ते होग गै।